Da Karl Baron, wiar a eigentli ghassn håt, den owa olle nua „Baron“ Karl und „Diogenes von Favoritn“ gruafn haum, woar a stådtbekaunnts Weanar Origenäu. Bsundas in sein Heimatbeziak Favoritn woar a reschpektiat und beliabt, trotzdem ar eigentlich a sogenaunnta „Sandler“ gwesn is, oiso sowås ois wiar a Obdåchlosa und Oawatslosa. In da Zwischnkriagszeit und nåchn Zweitn Wödkriag is a berühmt wuan. Weus so vüle Gschichtln üwa eahm gebn håt, is recht schwaa, de Wiaklichkeit vom Eafundanan zum trenna. Ma dazöht, ea warat a hüfsbereita Mensch gwesn, bsundas denan oaman Kindan gegnüwa. Da Baron Karl is bei an Varkeahsunfoi gstuabn, wiar a 1948 von an Auto üwafoahn wuan is. Zeascht haums eahm aufn Weana Zenträufriedhof beigsetzt und bei sein Begräbnis soin tausende von Trauagäst dabei gwesn sei. Seit 1995 is sei Gråb aufn Matzleinsduafa Evangelischn Friedhof.